Document ID: /roh_data/filtered/fineweb-2-filterrobots_roh.jsonl.gz/12800

Il motiv da visar il contract cun SMT saja, tenor Beat Roeschlin, ch’els hajan betg chattà in consens sur da finamiras. Els veglian posiziunar e vender products sco regiun da la tgina dal Rein fin la Ruinaulta, e quai haja SMT na betg vulì. Beat Roeschlin na crititgescha dentant betg Grischun vacanzas che fa il marketing per SMT. Ed el di era che la collavuraziun cun Mustér na pateschia betg.
Durant la stagiun da stad resta tut sco fin uss
Il president da Sedrun Mustér Turissem ha confermà ch’el haja retschavì l’abdicaziun dal contract da collavuraziun da la vischnanca da Tujetsch. Sco el di veglia la vischnanca da Tujetsch surpigliar ils contracts da lavur per ils collavuraturs e per il biro a Sedrun. La vischnanca veglia lura manar vinavant il biro en atgna reschia. Curdin Brugger è dentant led ch’ins possia cuntinuar la stad cun la lavur e serrar giu la stagiun da stad en endretg.
Per ils ins ina surpraisa, per auters betg
Per il directur da las pendicularas da Mustér Rudolf Büchi èsi ina gronda surpraisa che Tujetsch ha visà il contract da collavuraziun cun Sedrun Mustér turissem. El manegia dentant che la regiun possia sa sviluppar mo sche Mustér e Tujetsch collavuran en il sectur turistic.
Ina surpraisa èsi era per il president da Gastro Sedrun Christian Gerber. El di ch’i dettia malsegirtads tar ils ustiers, ma i saja grev da dir co quai giaja vinavant. La decisiun da Tujetsch saja ina schanza per Mustér, di Annalisa Giger da l’hotel Alpsu a Mustér. Ella è era en suprastanza da Gastro grischun. I saja stà ina surpraisa che questa decisiun saja vegnida uschè spert. Mo ella n’è betg surstada, perquai ch’els na tiravan betg vid las medemas sugas ed els na avevan er betg las medemas opiniuns. Sumegliant giudichescha Vrena Werth, la president da Gastro Mustér Val Medel, la situaziun. Insacura stueva quai dar ina explosiun. Mo uss saja uss ina nova schanza.
L’ultim chapitel d’ina istorgia turbulenta
Tenor Curdin Brugger vegn Sedrun Mustér Turissem a far sia lavur enfin la fin d’october sco usità ed uschia terminar la stagiun da stad endretg. Sin lura stoppia dentant era la dissoluziun da l’uniun vegnir preparada. «Senza daners na pudain nus betg exister» declera Curdin Brugger. Uschè va probabel l’ultim chapitel da Sedrun Mustér turissem a fin. Quest’organisaziun è vegnida fundada 1998 ed ha gì blera fluctuaziun cun almain sis directurs e plirs presidents.
Bratscha averta tar Surselva turissem
Sche l’uniun Sedrun Mustér Turissem vegn schliada restan enavos duas vischnancas che ston chattar novas furmas per la vendita turistica.
Ina uniun la Surselva turissem che tgira gia la vendita da Trun, Breil, Sursaissa, Lumnezia e Glion, fiss pronta dad era surpigliar il timun per las duas vischnancas sisum la Surselva. Marcus Caduff il president da Surselva turissem discurra da products communabels sco il Rain mo el pudess era metter avant che l’entira Surselva fis sut in tetg turistic numnadamain quel da Surselva turissem.